**A Mohácsi Önkormányzat**

**6/2020.(II.17.)**

**r e n d e l e t e**

**a helyi közművelődési feladatok ellátásáról**

Mohács Város Képviselő-testülete az Alaptörvény 32. cikk (1) bekezdés a.) pontjában, a Magyarország helyi önkormányzatairól szóló 2011. évi CLXXXIX. törvény 13.§ (2) bekezdésében meghatározott eredeti jogalkotói hatáskörében eljárva, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kultv.)83/A. §-ában kapott felhatalmazás alapján – figyelemmel a közművelődési intézmények és közösségi színterek követelményeiről szóló 20/2018. (VII.9.) EMMI rendeletben foglalt rendelkezésekre is- az alábbi rendeletet alkotja:

1. **A rendelet célja**

**1.§**

A rendelet célja, hogy a helyi társadalom művelődési érdekeinek és kulturális szükségleteinek figyelembevételével, a helyi lehetőségek, sajátosságok és hagyományok alapján meghatározza az ellátandó közművelődési alapszolgáltatások körét, valamint feladatellátásának formáját, módját, mértékét, További célja, hogy meghatározza a közművelődés szakmai és finanszírozási alapelveit.

1. **A rendelet hatálya**

**2.§**

**(1)** Jelen rendelet területi hatálya Mohács Város Önkormányzat (továbbiakban: önkormányzat) közigazgatási területére terjed ki.

**(2)** Jelen rendelet személyi hatálya kiterjed:

1. az Önkormányzat fenntartói jogkörébe tartozó közművelődési/közgyűjteményi tevékenységet folytató intézményekre,
2. a Kultv. 79.§-a alapján közművelődési megállapodást kötő szervezetre,
3. az a) és b) pontban meghatározott szervezetek közművelődési szolgáltatásait igénybe vevők körére.
4. **Az önkormányzat közművelődési célkitűzései, a közművelődési feladatok ellátásának alapelvei**

**3.§**

**(1)** A kultúrához való jog alapvető emberi joga minden állampolgárnak. Mohács város polgárainak és közösségeinek joga, hogy igénybe vegyék az önkormányzati fenntartású közművelődési/közgyűjteményi intézmények szolgáltatásait, valamint a közművelődési megállapodásokban szereplő ellátásokat.

**(2)**Az önkormányzat közművelődési céljának tekinti:

1. a város kulturális értékeinek ismertté tételét ezen belül a

* helyi tudás,
* helyi érzelem,
* helyi információ fejlesztését;

1. a lakosság műveltségének, esztétikai szemléletének fejlesztését;
2. a lakosság kreativitásának, amatőr művészeti alkotókedvnek, tehetségeinek gondozását;
3. a kultúrák közötti kapcsolatok fenntartásának elősegítését.

**(3)** Az önkormányzat kiemelt célja a hagyományok ápolása érdekében a helyi értékek feltárása, ápolása; a nemzetiségi hagyományok és értékek megőrzésének biztosítása, ezért az önkormányzat a településen élő kisebbségek kultúrájának megismerésére és gyarapítására kiemelt figyelmet fordít.

**(4)** A helyi közművelődési feladatok ellátásában az önkormányzat elősegíti és igényli a civil közösségek, szervezetek, magánszemélyek, valamint a kulturális tevékenységet végző vállalkozások közreműködését.

**(5)** Az önkormányzat és intézményei biztosítják, hogy a város polgárai a közművelődési lehetőségekről megfelelő tájékoztatást kapjanak.

**(6)** Az önkormányzat a közművelődési tevekénységet a kultúra más területeivel való egységként támogatja és képviseli, értve ez alatt a tudományos, művészeti tevékenységet, a helytörténeti törekvéseket, valamint a közgyűjteményeket is.

1. **Az önkormányzat közművelődési feladatai**

**4.§**

1. Az önkormányzat a Kultv. 76.§ (3)-(4) bekezdésében meghatározott közművelődési alapszolgáltatásokat látja el.

**(2)** Az önkormányzat az (1) bekezdésben meghatározott feladatokon felül további feladatának tekinti:

1. a város hagyományainak, természeti, művészeti értékeinek, jeles személyiségeinek, speciális és kiemelkedő közösségeinek, új kezdeményezéseinek bemutatása, értékelése, közmegbecsülésének növelése, a lokálpatriotizmus erősítése, különös tekintettel a nemzetiségi lakosságra is;
2. a város kiemelkedő személyiségei emlékének ápolását, értékteremtő kulturális tevékenységük széles körű megismertetését;
3. az egyetemes és a magyar, valamint a kisebbségi kultúra (értve ez alatt a cigány, horvát, német és szerb kisebbség kultúráját, hagyományait) értékeinek közvetítése, ezen belül:

* a művészetek befogadásának segítése,
* szabadidős szokások formálása,
* kulturális hagyományok ápolása, újak teremtése;
* a helyi, térségi és regionális kulturális-turizmus lehetőségeinek felkutatása, ösztönzése.

1. az esztétikai tudatosság, a szép iránti igény felkeltése, fejlesztése, ezen belül:

* műértő közönség kinevelésének segítése;
* kiemelkedő tehetségek felkutatása, bemutatása, támogatása;
* közreműködés helyi alkotók, alkotóközösségek közismertté tételében, szakmai fejlődésük támogatásában.

1. kooperációs, társulási szándékok ösztönzése, ezen belül:

* a különböző kulturális értékek és érdekek egyenrangúságának biztosítása;
* felelős közéleti szereplés kulturális fórumainak kidolgozása;
* civil közösségek gondozása;
* településvédő-, szépítő-, természet-, értékvédő közéleti egyesülete összefogásának támogatása;
* helyi együttműködéshez, civil szervezetek tevékenységéhez színtér és infrastruktúra biztosítása.

1. a gyermek és ifjúsági korosztály művelődésének, művészeti életének (képességeik, készségeik fejlesztésének) és közösséggé formálódásának támogatását, szabadidejének és szünidejének hasznos eltöltéséhez szükséges feltételek megteremtésében való közreműködést;
2. a kimagasló értéket képviselő programok és rendezvények, valamint a mohácsi fesztiválok, kiállítások támogatását, a testvérvárosok kulturális intézményeivel, egyesületeivel való együttműködés ápolását.
3. **Az önkormányzat közművelődési feladatellátásának szervezeti keretei**

**5.§**

**(1)** Az önkormányzat közművelődési feladatait részben saját fenntartású közművelődési és közgyűjteményi intézmények fenntartása, részben közművelődési megállapodás útján látja el.

**(2)** Az önkormányzat a városi hagyományokat is figyelembe véve az alábbi közművelődési-, közgyűjteményi intézményeket működteti:

1. önként vállalt feladatként: Kanizsai Dorottya Múzeum (7700 Mohács, Kisfaludy u.9.)
2. kötelező feladatként:

* Mohácsi Jenő Városi Könyvtár (7700 Mohács, Eötvös u.2.)
* Művelődési Ház (7714 Mohács, Horváth S.u.31.-33.)
* Művelődési Ház (7715 Mohács-Sárhát, Tulbanov u.18.)

**(3)** A közművelődési-, közgyűjteményi intézmények, közösségi színterek, valamint a kiemelt városi közművelődési és kulturális rendezvények felsorolását az 1. melléklet tartalmazza.

**(4)** A kiemelt városi nagyrendezvényeken kívül a városban a nemzetiségi önkormányzatok, civil szervezetek, alapítványok és nevelési/oktatási intézmények szervezésében számos kulturális rendezvény és program valósul meg.

**(5)** Az önkormányzat közművelődési feladatainak ellátás érdekében együttműködik:

a.) Mohács város közigazgatási területén működő nevelési és oktatási intézményekkel;

b.) Mohács városban működő, közművelődési célú társadalmi szervezetekkel;

c.) a Mohácsi Többcélú Kistérségi Társulással, és a Társulást alkotó településekkel;

d.) kulturális tevékenységet is végző gazdasági szervezetekkel illetve civil szervezetekkel;

e.) Mohács városban működő történelmi egyházakkal;

f.) Mohács városban működő nemzetiségi önkormányzatokkal.

**(6)** Az önkormányzati fenntartású intézmények által el nem látott feladatok teljesítése érdekében, az Önkormányzat közművelődési megállapodáson alapuló szerződéses kapcsolatot létesíthet. A közművelődési megállapodás megkötéséhez a képviselő-testület jóváhagyása szükséges.

1. **A közművelődési feladatellátás finanszírozásának alapelvei**

**6.§**

1. A közművelődési feladat finanszírozását a közművelődési intézménynek a Képviselő-testület által jóváhagyott költségvetése szolgálja.
2. Az önkormányzat a fenntartásában működő közművelődési intézmények – az alábbi felsorolásban rögzített – működésével kapcsolatos költségeinek fedezetét az állami és önkormányzati forrásokból az önkormányzat az éves költségvetésében biztosítja:
3. az intézmények üzemeltetésének, az épületek működőképessége megőrzésének, műszaki és technikai feltételei korszerűsítésének költségeit, a mindenkori költségvetésben biztosítható kereteken belül;
4. az intézmények alapfeladataiban meghatározott tevékenységek ellátásához a központi és ágazati jogszabályok alapján meghatározott és szükséges közalkalmazotti illetmények fedezetét, a mindenkori költségvetési kereteken belül;
5. az egyes kulturális rendezvények szervezéséhez szükséges szakmai költségeknek a mindenkori költségvetésben meghatározott részét.
6. A közművelődési feladatok ellátásának egyéb forrásai a központi és a minisztériumi költségvetési támogatások, valamint az egyéb pályázati (uniós, hazai) pénzeszközök. További forrás a szolgáltatásokért fizetendő díj, valamint természetes és jogi személyek, valamint egyéb szervezetektől átvett támogatás.
7. Az Önkormányzat a közművelődési feladatok ellátására fordítható támogatás összegét és címzettjeit az éves költségvetési rendeleteiben határozza meg.
8. A közművelődési intézményeket és az önkormányzattal közművelődési megállapodást kötő szervezeteket az önkormányzat – beszámolási kötelezettség mellett – a vállalt közművelődési feladatokkal arányos pénzügyi támogatásban részesítheti.

**(6)** Az Önkormányzat a közművelődési feladatok ellátása érdekében benyújtott pályázatok önrészének részbeni vagy teljes átvállalásával is segítheti a közművelődési tevékenységek ellátását, valamint törekszik a részére nyitva álló pályázati lehetőségek kihasználására.

**(7)** A közművelődési tevékenységet folytató szervezeteket az Önkormányzat – az erre a célra rendelkezésre álló költségvetési előirányzatból (Civil keret) – támogatja. A támogatást pályázat útján lehet elnyerni.

1. **A közművelődési feladatellátás irányítása, ellenőrzése**

**7.§**

**(1)** Az önkormányzat által fenntartott közművelődési/közgyűjteményi intézmények tevékenységükről évente egy alkalommal írásban beszámolnak a képviselő-testület részére.

**(2)** A Kultv. és jelen rendelet által meghatározott közművelődési feladatokkal kapcsolatos fenntartói, felügyeleti és egyéb hatásköröket Mohács Város Képviselő-testülete az önkormányzat szervezeti és működési szabályzatában foglaltak szerint gyakorolja.

**(3)** Az önkormányzat közművelődési intézményeinek törvényességi ellenőrzését a vonatkozó jogszabályok alapján látja el.

1. **Záró rendelkezések**

**8.§**

**(1)** Ez a rendelet a kihirdetését követő napon lép hatályba, rendelkezéseit 2020. április 1. napjától kell alkalmazni.

**(2)** A rendelet hatályba lépésével egyidejűleg hatályát veszti a Mohácsi Önkormányzatnak a közművelődésről szóló 13/2002. (VII.1.) ör. számú rendelete.

Mohács, 2020. február 14.

Csorbai Ferenc Dr. Kovács Mirella

polgármester jegyző

A rendelet Mohács város közigazgatási területén kihirdetésre került.

Mohács, 2020. február 17.

Dr. Kovács Mirella

jegyző

1. **melléklet**

**A közművelődési-, közgyűjteményi intézmények, közösségi színterek, valamint a kiemelt városi közművelődési és kulturális rendezvények**

1. **Közművelődési-, közgyűjteményi intézmények**

a.) **önként vállalt feladatként**: Kanizsai Dorottya Múzeum (7700 Mohács, Kisfaludy u.9.)

A költségvetési szerv közfeladata: A Kultv. 37/A. §, 42.§, 46.§-a alapján gondoskodik a kulturális javak meghatározott anyagának folyamatos gyűjtéséről, nyilvántartásáról, megőrzéséről és restaurálásáról, tudományos feldolgozásáról és publikálásáról, valamint kiállításokon és más módon történő bemutatásáról, közművelődési és közgyűjteményi feladatok ellátásáról.

A múzeum szakmai besorolását tekintve területi múzeumi szervezet. Gyűjtőterülete kiterjed a Kultv. 46. § (2) bekezdése alapján Mohács városára, a Mohácsi járás közigazgatási területére, valamint Magyarország délszláv nemzetiségűek által lakott területeire.

A költségvetési szerv alaptevékenysége: Feladata a működési engedélyben meghatározott gyűjtőkörébe tartozó kulturális javak gyűjteménygondozása, ennek keretében azok gyarapítása, nyilvántartása, állományvédelme, tudományos feldolgozása és publikálása, valamint hozzáférhetővé tétele, digitalizálása. Ennek keretében:

Biztosítja a nyilvántartásában lévő kulturális javakhoz való hozzáférést az alábbiak szerint:

* a kulturális javak egységes szaktudományos szempontok szerint, tudományos szaktevékenység keretében kialakított, nyilvántartott és dokumentált együttesét őrzi, gondozza, állandó és időszaki kiállításon bemutatja;
* biztosítja a kulturális javakhoz kapcsolódó kutatási tevékenység lehetőségét;
* segíti az oktatásban részt vevők információellátását, a tudományos kutatás és az adatbázisokból történő információkérés lehetőségét;
* tudományos szakkönyvtárat kezel és működtet, lehetőséget nyújt a könyvtár állományának helybeni használatára;
* helyismereti információkat és dokumentumokat gyűjt, számba veszi, felkutatja, állományba beszerzi, feltárja és hozzáférhetővé teszi azokat a könyvtári dokumentumokat, amelyek bemutatják Mohács múltját, jelenét;
* könyv és egyéb nyomtatott termékek kiadását végzi;
* kultúraközvetítő, közművelődési tevékenységével hozzájárul az egész életen át tartó tanulás folyamatához;
* tudományos és közművelődési rendezvényeket és egyéb programokat rendez;
* együttműködik a nevelési-oktatási intézményekkel és múzeumpedagógiai programjaival segíti az iskolai és iskolán kívüli nevelés céljainak elérését;
* elvégzi a kulturális javak múzeumpedagógiai célú feldolgozását, folyamatosan megújuló múzeumpedagógiai és múzeumandragógiai programkínálatot biztosít;
* az intézmény turisztikai vonzerejének felhasználásával, a látogatóknak nyújtandó szolgáltatásokkal helyi és országos szinten elősegíti a gazdaság élénkítését.
* PR- és marketing-tevékenységgel kapcsolatos kiadványok és ajándéktárgyak készítését, és terjesztését végzi;
* rendelkezésre bocsátja az intézmény helyiségeit közművelődési célú és egyéb közösségi programokra, rendezvényekre.

b.) **kötelező feladatként**: Mohácsi Jenő Városi Könyvtár (7700 Mohács, Eötvös u.2.)

A költségvetési szerv közfeladata: A Kultv. 55. § (1), (1a) és a 65. § (2) bekezdése alapján nyilvános könyvtári ellátást biztosít.

A költségvetési szerv alaptevékenysége:

A nyilvános könyvtár alapfeladatai közt ellátja:

- A fenntartó által kiadott alapító okiratban és szervezeti és működési szabályzatban meghatározott fő céljait küldetésnyilatkozatban közzé teszi,

- A könyvtár használói részére biztosítja a művelődéshez, tanuláshoz, továbbtanuláshoz, a szakmai, a közéleti és társadalmi tájékozódáshoz, az igényes szórakozáshoz, valamint a szabadidő hasznos és kellemes eltöltéséhez szükséges könyvtári dokumentumokat. A könyvtárhasználókat segíti a digitális írástudat, az információs műveltség elsajátításában, az egész életen át tartó tanulás folyamatában,

- Gyűjteményét folyamatosan fejleszti, feltárja, megőrzi, gondozza és rendelkezésre bocsátja,

- Tájékoztat a könyvtár és a nyilvános könyvtári rendszer dokumentumairól és szolgáltatásairól. Lehetőséget nyújt a könyvtár állományának helybeni és otthoni használatára- eredeti formában vagy másolatban- a könyvtári szabályzatnak megfelelően,

- Biztosítja más könyvtárak állományának és szolgáltatásainak elérését,

- Részt vesz a könyvtárak közötti dokumentum-és információcserében,

- Biztosítja az elektronikus könyvtári dokumentumok elérhetőségét,

- Segíti az oktatásban, képzésben részt vevők információellátását, a tudományos kutatás és az adatbázisokból történő információkérés lehetőségét. Részt vesz a tanulóifjúság könyv- és könyvtárhasználati ismereteinek gyarapításában,

- Kulturális, közösségi és egyéb könyvtári programokat szervez,

- Tudás-, információ- és kultúraközvetítő tevékenységével hozzájárul az életminőség javításához, az ország versenyképességének növeléséhez,

- Szolgáltatásait a könyvtári minőségirányítás szempontjait figyelembe véve szervezi,

- Az általa üzemeltetett, kiskorúak által is használható, internet hozzáféréssel rendelkező számítógépek használatát a kiskorúak védelmét lehetővé tevő, könnyen telepíthető és használható, magyar nyelvű szoftverrel ellátva biztosítja a kiskorúak lelki, testi és értelmi fejlődésének védelme érdekében,

- Gyűjteményét és szolgáltatásait a helyi igényeknek megfelelően alakítja, valamint figyelembe veszi a használói igényeket, foglalkozási, képzettségi, korosztályi és anyanyelvi összetételét, érdeklődési körét,

- közhasznú információs szolgáltatást nyújt,

- Helyismereti információkat és dokumentumokat gyűjt. Számba veszi, felkutatja, állományba beszerzi, feltárja és hozzáférhetővé teszi azokat a könyvtári dokumentumokat, amelyek bemutatják Mohács múltját, jelenét,

- Szabadpolcos állományrésszel rendelkezik,

- Kapcsolatot tart, együttműködik a város iskoláival, óvodáival, bölcsődéjével,

- Összehangolja tevékenységét más közművelődési intézményekkel,

- Feladata a város nemzetiségi lakossága anyanyelvi irodalommal való ellátásának segítése,

- Gyűjtőköre az alaptevékenység megvalósítását kell, hogy segítse: nyomtatott könyv, folyóirat, hírlap és egyéb időszaki kiadvány, hangzó dokumentumok: hanglemez, kazetta, CD, CD-ROM, hangos könyv, videokazetta, helytörténeti iratok,

- Az intézmény a rendelkezésére álló helyiségeket, egy naptári évnél nem hosszabb időtartamra bérletbe adhatja, a bérletbe adásra akkor van lehetőség, ha az nem akadályozza, az alapfeladatok maradéktalan ellátását,

- Biztosítja a kulturális javakhoz kapcsolódó kutatási tevékenység lehetőségét,

- Kultúraközvetítő, közművelődési tevékenységével hozzájárul az egész életen át tartó tanulás folyamatához,

- Kiállításokat szervez,

- Helyt ad alkotó művelődési közösségeknek, rendszeres művelődő közösségeknek, művészeti kiállításokat, ismeretterjesztő rendezvényeket, műsorokat (színházi, irodalmi, komoly-, könnyű-, népzenei, egyéb), iskolai oktatást segítő programokat, egyéb művelődési és szórakozási alkalmakat (játszóház, népünnepélyek, bemutatók, rendezvények, évfordulók stb.) szervez,

- Kapcsolatot tart civil szervezetekkel, kisebbségi önkormányzatokkal,

- Hátrányos helyzetűeket, perifériára került olvasókat segíti a tájékozódásban, az információ átadásban,

- Fogyatékkal élők számára megfelelő szolgáltatásokat biztosít (liftek, látás és hallássegítő készülékek).

1. **közösségi színterek**

a.) Duna Irodaház (7700 Mohács, Szabadság u.4-6.)

b.) Kossuth Teátrum (7700 Mohács, Deák tér 1.)

c.) Busóudvar (7700 Mohács, Eötvös u.17.-19.)

d.) Művelődési Ház (7714 Mohács, Horváth S.u.31-33.)

e.) Művelődési Ház (7715 Mohács-Sárhát, Tulbanov u.18.)

f.) Szőlőhegyi Rendezvénytér (7700 Mohács, 8598 hrsz.)

g.) Lábasház (7717 Kölked-külterület, Béda 0193/2 hrsz.)

h.) Schneider Lajos Alapfokú Művészeti Iskola (7700 Mohács, Vörösmarty u.3.) szabadtéri színpad

1. **a kiemelt városi közművelődési és kulturális rendezvények**

Nagyrendezvények:

- Busójárás,

- Schneider Lajos Népdaléneklési verseny

- Tambura Fesztivál

- Nepomuki Szent János Ünnepség,

- Trianon ünnepség

- Mohácsi Nemzetközi Néptánc-fesztivál,

- Augusztus 20-i városi díszünnepség,

- az 1526-os Mohácsi csata évfordulójához kötődő augusztus 29-i megemlékezések,

- Szüreti-, és borfesztivál,

- Adventi vásár

Kisrendezvények:

- Újévi program

- Vince napi programok,

- évfordulós megemlékezések,

- konferenciák,

- kiállítások,

Civil szervezetek és nemzetiségi önkormányzatok rendezvényei:

- Aratónap (Mohácsi Polgárok Olvasóköre)

- Dunai mosás (Pranje na Dunavu- Horvát Nemzetiségi Önkormányzat)

- Dunamenti Halfesztivál (Mohácsi Német Önkormányzat

- Sokac Babfőző Fesztivál (Horvát Nemzetiségi Önkormányzat)